След първоначални успехи на Италия в завземането на Британска Сомалия, кампанията преминава в настъпление по няколко направления на сили на Британската империя, подпомагани от Етиопия, Белгия и „Свободна Франция“, срещу италианските войски в Италианска Източна Африка. Италианците имат числено превъзходство, но главно за сметка на набирани в колонията войници, и са до голяма степен изолирани от метрополията от британския флот. Те са окончателно разбити в Гондарската битка, когато над 200 хиляди души са пленени от Съюзниците. И след края на кампанията отделни италиански части продължават да водят партизанска война във вътрешността на Етиопия до Капитулацията на Италия през 1943 година.